Masjid Katedral Moskow

Masjid Katedral Moskow (bhâsa Rusia: Московская соборная ме́че́ть) panèka masjid otama è Moskow, tor dhâddhi sala sèttong masjid palèng rajâ bân palèng tèngghi è Rusia bân palèng luwas neng Èropa. Masjid sè kapèng sèttong sè èpaddhek è taon 1904, pas è taon 2011 èbhungkar ghâbây maddhek sè anyar, paresmiyanna è tangghâl 23 Sèptèmber 2015. Masjid ghânèka bâḍâ è Distrik Meshchansky è jhâlân Pereulok Vypolzov, otabâ semma' kalabân jhâlân Durova bân jhâlân Olympiysky Prospekt è seḍdhi'na Kompleks Stadion Olimpiade bân Tapsiun Metro Prospekt Mira. Sejjhâk taon 1996, è wilajâ Masjid Katedral Moskow, bâḍâ bangunan sè èpèsa, akadhi Gedung Dèwan Mufti Rusia, kennengngânna Mufti Rawil Gaynetdin. Sajârâ Masjid asli È bulân Dèsèmber 1902, ḍuwâ' orèng sè aḍhâghâng sè anyama Khabibulla Akbulatov bân Sabirzyan Bakirov ahibah sèttong biḍâng tana anḍi'na sè kaḍuwâ è jalur Vypolzov ghâbây nyokong kagiyadhân Syekh Orenburg Mohammedan. È bulân Mèi 1904, Syekh Orenburg Mohammedan ngajuwaghi petisi ghâbây maddhek roma ibâḍâ ḍâ' ummat Islam. È bulân Juni taon sè paḍâ, proyèk arsitèk Nikolai Zhukov èsaroju'i. Konstruksi èpabâḍâ polana donasi ḍâri paḍhâghâng Tatar, panèka Salih Yerzin, pas marè è akhèr taon 1904. Ghâbây akennang orèng sè lambhâ', bâḍâ sèttong plakat peringadhân sè èpasang è fasad masjid è taon 1999. È taon 1913, masarakat ollè èdhi ghâbây maddhek kennengngan mukim neng halaman masjid. Salaènna apartemèn, è halaman ghânèka jhughân bâḍâ sakola'an aghâma orèng Tatar. Tapè saellana rèvolusi taon 1917, sakola'an aghâma kasebbhut aobâ dhâddhi sakola'an sekuler. Salanjhângnga periode Soviet, masjid ghânèka ta' ètotop bân dhâddhi tong-sèttongnga masjid sè aghuna è Rusia Tengnga saellana taon 1936, bâkto masjid Moskow sè kapèng sèttong ètotop. È taon sè paḍâ narèma status Katedral otabâ paḍâ bân masjid Jami. Salanjhângnga Perrang Patriotik Rajâ, Muslim Moskow makompol dana ghâbây aghâbây kolom tank ghâbây Tentara Mera, sè è taon 1944 sèttong pessen Telegram kalabân oca' sakalangkong ḍâri Josef Stalin èkèrèm ka nyama Khalil Nasretdinov. È taon 1950-an kantos 1970-an, masjid ghânèka è ḍâtengngè sareng pemimpin naghârâ-naghârâ Asia-Afrika, pemimpin gerraghân pembèbasân nasional bân dèlègasi parlemèn. Sabelluna Olimpiade Musim Panas Moskow taon 1980, masjid sè bâḍâ è seḍdhi'na kompleks olahraga Olimpiysky sè teppa'na èpaddhek rowa èyancem èbhungkar. Masjid kasebbhut èpasalamet sareng tokoh aghâma Moskow bân duta rajâ naghârâ Arab. È taon 1994, aḍhâsar prakarsa Mufti Rawil Gaynetdin, Sakola Tèngghi Spiritual Islam Moskow dipaddhek è wilajâ masjid, bân è taon 1995 aobâ nyama dhâddhi Univèrsitas Islam Moskow. Sombher